Laila Bokhari

Laila Bokhari (1974–2025) var en norsk statsviter og politiker (H). Hun forsket særlig på terrorisme og politisk motivert vold i Sør- og Sentral-Asia, Midtøsten og Europa.

Hun var statssekretær ved Statsministerens kontor med ansvar som sikkerhetskoordinator (sikkerhet og beredskap) 2013–2016 og statssekretær i Utenriksdepartementet 2016–2017.

 Bakgrunn 
Laila Bokhari ble født 19. august 1974 i London og vokste opp på Lillehammer og i Islamabad. Hun mor fra Norge og far fra Pakistan. Faren Yawar Bokhari var utdannet økonom fra London og kom til Norge på 1970-tallet. Yawar Bokhari etablert en teppefabrikk i hjembyen i Pakistan og brukte noen av overskuddet til skole for fabrikkarbeidernes barn. Skolen har navn etter Laila og broren Amar, «Laila og Amar Model school» (LAMS). Laila Bokhari og broren Amar arvet dette da faren døde i 2012. Laila Bokhari ga ut bok på Gyldendal om arven etter faren.

Hun studerte statsvitenskap, internasjonal rett og internasjonal politikk ved Universitetet i Kent i Storbritannia og Universiteit van Amsterdam i Nederland. og tok Sjefskurset ved Forsvarets høgskole. Hun var også  «Kistefos Fellow» ved Harvard Kennedy School of Government. Hun studerte arabisk og Midtøsten-politikk i Jerusalem og på Vestbredden.

Bokhari døde 12. desember 2025 etter lengere tids kreftsykdom.

 Virke 
Hun arbeidet ved Forsvarets forskningsinstitutt, Norsk utenrikspolitisk institutt (NUPI), FNs sikkerhetsråds al-Qaida-Taliban monitoreringsteam («1267-komitéen»), Temporary International Presence in Hebron, PRIO, NATO og OSSE. Hun var også ansatt ved den norske ambassaden i Islamabad i Pakistan.

Bokhari var kommentator i Forsvarsforum, Ny Tid og Gudbrandsdølen Dagningen og satt blant annet i Regjeringens sikkerhetspolitiske utvalg 2006–2009, flere NATO-arbeidsgrupper og i rådet til Pakistan Institute of Peace Studies 2011.

I 2010 utga hun boken Hellig Vrede. Min reise gjennom Pakistan.

Hun vakte medias interesse da hun i forbindelse med utdelingen av Nobels fredspris til Barack Obama uttalte at «ekstreme dyrevernere, klimaforkjempere, gjengmiljøer og høyreekstreme miljøer» utgjør en større fare enn islamistisk terror.

I 2011 ble hun utnevnt til medlem av 22. juli-kommisjonen.

Bokhari ble utnevnt til statssekretær for statsminister Erna Solberg den 16. oktober 2013. Hun tiltrådte en nyopprettet stilling som statssekretær og sikkerhetskoordinator ved Statsministerens kontor. I 2018–2019 var hun tilknyttet Harvard Kennedy School of Government som Kistefos Fellow og tok en Mid-Career Master in Public Administration, med fokus på sikkerhetsledelse i krisesituasjoner.

Hun var styreleder for Stiftelsen Lillehammer Museum, og styremedlem av Oslo Metropolitan University, Norsk Utenrikspolitiskinstitutt, RAFTO Foundation, Human Rights House Foundation og Nansen Fredssenter. Hun satt også som Director of Board ved Global Center on Cooperative Security og The Hedayah Center. Bokhari var medlem av Direksjonen i Polyteknisk Forening og var medlem av Høyres Internasjonale Utvalg.

 Bibliografi 
 Hellig Vrede. Min reise gjennom Pakistan, Gyldendal 2010
 Arven etter far, i samarbeid med Åshild Eidem, sakprosa, Gyldendal 2015

 Referanser 

 Eksterne lenker 




 Laila Bokhari, «Å forhindre Kaos-istan», kronikk, Aftenposten, 9. oktober 2009
 radio.nrk.no Sommer i P2  Radioprogram med Laila Bokhari (1 times varighet) 04.08.2012

Kategori:Statssekretærer i Regjeringen Solberg
Kategori:Statssekretærer fra Høyre
Kategori:Norske forskere
Kategori:Norske statsvitere
Kategori:Nordmenn av pakistansk opphav
Kategori:Norske sakprosaforfattere
Kategori:22. juli-kommisjonen
Kategori:Personer fra London
Kategori:Personer fra Lillehammer kommune
Kategori:Personer fra Islamabad